Predkladacia správa

K návrhu na zmenu uznesenia vlády Slovenskej republiky č. 663/2000 v bodoch B.2. písm. a, B.2. písm. b, B.2. písm. c

	Na základe bodu B.2. písm. a, uznesenia vlády SR č. 663 zo dňa 23. augusta 2000 bolo uložené Ministerstvu práce, sociálnych vecí a rodiny Slovenskej republiky vypracovať metodiku ku kvalifikačným predpokladom vzdelania a osobitným kvalifikačným predpokladom (štandardy vedomostí schopností a zručností) na vykonávanie jednotlivých činností vo verejnej správe.

	Ministerstvo práce, sociálnych vecí a rodiny Slovenskej republiky navrhuje zrušenie uznesenia, na základe ktorého bolo uložené ministrom a predsedom ostatných orgánov štátnej správy Slovenskej republiky vykonať analýzu pracovných činností v pôsobnosti rezortu a stanoviť kvalifikačné predpoklady (štandardy vedomostí, schopností a zručností) na vykonávanie jednotlivých činností vo verejnej správe, na základe metodiky spracovanej Ministerstvom práce, sociálnych vecí a rodiny.

	Pracovné činnosti jednotlivých ústredných orgánov štátnej správy boli zmapované s prípravou zákona o štátnej službe a verejnej službe, ktorých návrhy sú predložené na rokovanie vlády Slovenskej republiky. Kvalifikačné predpoklady (štandardy vedomostí, schopností a zručností) a ich termíny plnenia navrhujeme zosúladiť až po schválení vyššie uvedených zákonov ako aj Zákonníka práce.

	V pripravovanom zákone o štátnej službe sú ustanovené kvalifikačné predpoklady (stupeň vzdelania, osobitné kvalifikačné predpoklady a odborná prax), ktoré musí štátny zamestnanec plniť na príslušnom štátnozamestnaneckom mieste. Kvalifikačný predpoklad vzdelania je určený stupňom vzdelania, ktoré je potrebné na vykonávanie činnosti na príslušnom štátnozamestnaneckom mieste.

	Súčasťou vykonávacích predpisov k zákonu o štátnej službe bude katalóg činností v štátnej službe, ktorý v zmysle ustanovení návrhu zákona vyčerpávajúco obsahuje všetky činnosti v štátnej službe. V katalógu činností v štátnej službe je pre každú činnosť určený kvalifikačný predpoklad vzdelania (stupňa vzdelania – úplné vzdelanie, vyššie odborné vzdelanie alebo vysokoškolské vzdelanie osobitne bakalárske vzdelanie). Osobitné kvalifikačné predpoklady sú v katalógu činností v štátnej službe ustanovené pre tie činnosti, pre ktoré to určuje osobitný predpis.

	Na príprave katalógu činností v štátnej službe sa podieľa Expertná komisia na hodnotenie pracovných činností v rozpočtovej sfére, ktorá je poradným orgánom ministra práce, sociálnych vecí a rodiny SR (ďalej len „expertná komisia“). Súčasťou expertnej komisie je pracovná skupina na hodnotenie činností v štátnej službe (ďalej len „pracovná skupina“). V expertnej komisii a v jej pracovnej skupine sú zastúpené všetky ministerstvá a ostatné ústredné orgány štátnej správy, nevýrobné odborové zväzy, Združenie miest a obcí Slovenska, Asociácia zamestnaneckých zväzov a združení SR a ďalšie inštitúcie. V rámci prípravy katalógu činností v štátnej službe 
Jednotlivé rezorty analyzovali činnosti v rámci svojej pôsobnosti podľa jednotnej, rámcovej metodiky hodnotenia pracovných činností (ďalej len „metodika hodnotenia“). Metodika hodnotenia popri kritériách zložitosti, zodpovednosti a fyzickej a psychickej záťaže obsahuje kritérium odbornej prípravy (subkritériá stupňa  vzdelania, ďalšej-osobitnej prípravy a odbornej praxe). Metodiku hodnotenia v spolupráci s výskumnými inštitúciami vypracovala a na základe konsenzu prijala expertná komisia v roku 1994. Pre každú činnosť v štátnej službe, ktorá bude ustanovená v katalógu činností v štátnej službe je vypracovaný „analytický list hodnotenia činností“, v ktorom je opísaná náplň činností a jej náročnosť podľa jednotlivých kritérií hodnotenia (vrátane kvalifikačných predpokladov).

	Z uvedeného jednoznačne vyplýva, že v rámci prípravy katalógu činností v štátnej službe, ministerstvá, ostatné ústredné orgány štátnej správy a ďalšie štátne orgány prostredníctvom svojich zástupcov v expertnej komisii a v pracovnej skupine, v rámci prípravy „analytických listov hodnotenia činnosti“ určili kvalifikačné predpoklady vzdelania a zaznamenali osobitné kvalifikačné predpoklady podľa osobitných predpisov, ktoré sú potrebné na vykonávanie činností v štátnej službe.

	Poznamenávame, že kvalifikačný predpoklad pre jednotlivé činnosti v „analytickom liste hodnotenia“ určovali zástupcovia rezortov v expertnej komisii. V prípade neplnenia kvalifikačných predpokladov, zamestnanec nemôže plniť úlohy štátnej služby – neexistujú výnimky.

	V prípade, že na vykonávanie niektorých činností v štátnej službe je potrebný osobitný kvalifikačný predpoklad, a nie je ustanovený, tento bude potrebné ustanoviť osobitným predpisom. Pôjde zrejme o riešenie vo vzťahu k vybraným činnostiam so špecifickým charakterom, súvisiacim s pôsobnosťou toho-ktorého ústredného orgánu štátnej správy. Preto podľa nášho názoru, na ustanovenie osobitného kvalifikačného predpokladu nie je reálna jednotná „metodika“, ktorú by naviac malo vypracovať Ministerstvo práce, sociálnych vecí a rodiny SR.

	V návrhu zákona o štátnej službe v ustanovení o jeho delenej účinnosti je vytvorený časový priestor na aplikáciu ustanovení samotného zákona a jeho vykonávacieho predpisu – katalógu činností v štátnej službe do praxe (pol ročná legisvakačná doba do navrhovaného termínu účinnosti zákona, t. j. do 1. 1. 2002). V tomto časovom priestore služobný úrad (osobný úrad) v súčinnosti s úradom pre štátnu službu posúdi plnenie kvalifikačných predpokladov zamestnancov na jednotlivé štátnozamestnanecké miesta.

	Obdobné   dôvody   ku   redukcii   účelnosti   bodu  B.2.   uznesenia   vlády SR 
č. 663/2000 sú i vo väzbe na zákon o verejnej služby a jeho vykonávacie predpisy – Katalóg pracovných činností s prevahou duševnej práce vo verejnej službe a Katalóg pracovných činností remeselných, manuálnych alebo manipulačných s prevahou fyzickej práce vo verejnej správe.

	Návrh na zmenu uznesenia bol prerokovaný s Ministerstvom vnútra Slovenskej republiky, ktoré predložilo súhlasné stanovisko ku zmene navrhnutého uznesenia.